b'\n_START_ARTICLE_\nSand\xc5\xbeakas (regionas)\n_START_SECTION_\nGeografija\n_START_PARAGRAPH_\nKalnuotas regionas sudaro rytin\xc4\x99 Dinar\xc5\xb3 kalnyno dal\xc4\xaf. Pietuose ir rytuose j\xc4\xaf riboja Taros up\xc4\x97s auk\xc5\xa1tupys, u\xc5\xbe kurio yra retai gyvenami auk\xc5\xa1\xc4\x8diausi Dinar\xc5\xb3 kalnag\xc5\xabbriai\xc2\xa0\xe2\x80\x93 Siniajevina, Durmitoras, Prokletij\xc4\x97, skiriantys nuo Dukljos. Rytuose ir \xc5\xa1iaur\xc4\x97s rytuose svarbiausi ribojantys kalnag\xc5\xabbriai yra Kapaonikas ir Zlatiboras, u\xc5\xbe kuri\xc5\xb3 plyti derlingos Moravos lygumos (Pomoravj\xc4\x97). \xc4\xae pietry\xc4\x8dius nuo regiono yra derlingos lygumos Metohija ir Kosovas, o \xc5\xa1iaur\xc4\x97s rytuose jis susisiekia su kalnuota Bosnija._NEWLINE_Svarbiausios regiono up\xc4\x97s yra dvi. Per vidurin\xc4\x99 dal\xc4\xaf teka Limas, o rytin\xc4\x97je dalyje\xc2\xa0\xe2\x80\x93 Ibaras.\n_START_SECTION_\nIstorija\n_START_PARAGRAPH_\nAntikiniais laikais \xc5\xa1is kalnuotas regionas buvo apgyvendintas ilyr\xc5\xb3 gen\xc4\x8di\xc5\xb3, daugiausia autoriatae. M\xc5\xabs\xc5\xb3 eros prad\xc5\xbeioje jis buvo \xc4\xafjungtas \xc4\xaf Romos imperijos Auk\xc5\xa1tutin\xc4\x97s Mezijos provincij\xc4\x85, o VI\xe2\x80\x93VII a. \xc4\x8dia apsigyveno slavai, serb\xc5\xb3 prot\xc4\x97viai. VII a. prad\xc5\xbeios Bizantijos \xc5\xa1altiniuose Ra\xc5\xa1ka minimas kaip vienas i\xc5\xa1 6 serb\xc5\xb3 region\xc5\xb3 (kiti buvo Duklja, Zahumlje, Travunija, Paganija ir Bosnija)._NEWLINE_B\xc5\xabtent \xc4\x8dia, Ra\xc5\xa1koje, prasid\xc4\x97jo serb\xc5\xb3 valstybingumas, ir iki pat X a. regionas buvo vis\xc5\xb3 serb\xc5\xb3 politinis ir kult\xc5\xabrinis centras. Tuomet Ra\xc5\xa1k\xc4\x85 vald\xc4\x97 \xc5\xbeupanai, i\xc5\xa1 kuri\xc5\xb3 IX a. kilo Vlastimirovi\xc4\x8di\xc5\xb3 dinastija, pastatydin\xc4\x99 sostin\xc4\x99 Senajame Rase. Jos \xc5\xbeymiausias valdovas \xc4\x8caslavas Klonimirovi\xc4\x8dius (927\xe2\x80\x93960) apjung\xc4\x97 kitus serb\xc5\xb3 regionus \xc4\xaf vien\xc4\x85 valstyb\xc4\x99. Regione kirtosi daug prekybini\xc5\xb3 keli\xc5\xb3 ir liejosi Bizanti\xc5\xa1koji bei Vakar\xc5\xb3 Europos kult\xc5\xabros._NEWLINE_Po to, kai Ra\xc5\xa1k\xc4\x85 nusiaub\xc4\x97 ir u\xc5\xbevald\xc4\x97 Bulgarija bei Bizantija, serb\xc5\xb3 politinis ir kult\xc5\xabrinis centras persik\xc4\x97l\xc4\x97 \xc4\xaf vakarus, t. y. \xc4\xaf Dukljos region\xc4\x85. Ten \xc4\xaf vald\xc5\xbei\xc4\x85 at\xc4\x97jo Vojislavljevi\xc4\x8di\xc5\xb3 dinastija, ir XI a. Ra\xc5\xa1ka trumpam atsid\xc5\xabr\xc4\x97 Dukljos vald\xc5\xbeioje. Ta\xc4\x8diau pradedant XII a. Ra\xc5\xa1ka v\xc4\x97l tapo galinga, o at\xc4\x97jus \xc4\xaf vald\xc5\xbei\xc4\x85 Njemani\xc4\x8di\xc5\xb3 dinastijai, v\xc4\x97l suvienijo serbus. Taip sukurta Ra\xc5\xa1kos (arba Serbijos) karalyst\xc4\x97, kuri XIV a. transformavosi \xc4\xaf Serbijos imperij\xc4\x85. XIV a. viduryje jai prad\xc4\x97jus byr\xc4\x97ti, Ra\xc5\xa1k\xc4\x85 vald\xc4\x97 Serbijos despotatas._NEWLINE_XV a. pabaigoje Balkanus nukariavus Osman\xc5\xb3 imperijai, jie regione \xc4\xafk\xc5\xabr\xc4\x97 administracin\xc4\xaf vienet\xc4\x85 Novi Pazaro sand\xc5\xbeak\xc4\x85, i\xc5\xa1 kurio ir kilo regiono pavadinimas. \xc5\xa0is sand\xc5\xbeakas buvo administruojamas kaip Bosnijos ejaleto dalis. Kadangi XVII\xe2\x80\x93XVIII a. imperijoje vyko krik\xc5\xa1\xc4\x8dioni\xc5\xb3 diskriminacija, 1687\xc2\xa0m., o v\xc4\x97liau po 1740\xc2\xa0m. vietos serbai masi\xc5\xa1kai migravo i\xc5\xa1 regiono \xc4\xaf \xc5\xa1iaur\xc4\x99 (kolonizuodami Voivodin\xc4\x85). Vietoj to \xc4\xaf kra\xc5\xa1t\xc4\x85 k\xc4\x97l\xc4\x97si serbi\xc5\xa1kai kalbantys musulmonai (bosniai), daugiausia i\xc5\xa1 vakar\xc5\xb3 Juodkalnijos. \xc5\xa0is intensyvesnis apgyvendinimas prasid\xc4\x97jo 1687\xc2\xa0m., ir kra\xc5\xa1tas tapo didele dalimi musulmoni\xc5\xa1kas. Islamizacija dar labiau paspart\xc4\x97jo XIX a., kuomet susik\xc5\xabr\xc4\x97 krik\xc5\xa1\xc4\x8dioni\xc5\xa1ka Juodkalnijos kunigaik\xc5\xa1tyst\xc4\x97. Kadangi joje vyko musulmon\xc5\xb3 persekiojimas, jie apgyvendino Sand\xc5\xbeak\xc4\x85._NEWLINE_Po 1912\xc2\xa0m. Balkan\xc5\xb3 kar\xc5\xb3 Sand\xc5\xbeakas buvo i\xc5\xa1vaduotas i\xc5\xa1 Osman\xc5\xb3 ir padalintas tarp Serbijos ir Juodkalnijos \xc4\xaf dvi dalis. Nors 1913\xc2\xa0m. \xc5\xa1alyse garantuota tik\xc4\x97jimo laisv\xc4\x97, vietos musulmonai masi\xc5\xa1kai migravo \xc4\xaf Turkij\xc4\x85. Po I Pasaulinio karo, susijungus Juodkalnijai ir Serbijai, regionas v\xc4\x97l suvienytas ir tapo Pirmosios Jugoslavijos dalimi (administruotas kaip Zetos banovinos dalis). Ta\xc4\x8diau po II pasaulinio karo suformavus Socialistin\xc4\x99 Jugoslavij\xc4\x85, formuojant socialistines respublikas sugr\xc4\x85\xc5\xbeintas 1913\xc2\xa0m. padalijimas. Kuomet 2006\xc2\xa0m. Serbija ir Juodkalnija tapo atskiromis respublikomis, Sand\xc5\xbeakas liko padalintas.'